Halsuan seurakunta

Halsuan seurakunta on Oulun hiippakuntaan, Kokkolan rovastikuntaan ja Kokkolan seurakuntayhtymään kuuluva Suomen evankelis-luterilaisen kirkon seurakunta, joka toimii Halsuan kunnan alueella.
Toimintaa.
Seurakunta järjestää sunnuntaisin jumalanpalveluksia Halsuan kirkossa. Niitä suunnitellaan ja toteutetaan yhdessä seurakuntalaisten kanssa. Jumalanpalvelukset voivat olla myös kyläkirkkoja tai perhekirkkoja.
Yleisimmät seurakunnan kirkolliset toimitukset ovat kaste, avioliittoon vihkiminen ja hautaan siunaaminen. Muita toimituksia ovat esimerkiksi kodin siunaaminen, konfirmaatio, yksityinen rippi ja erilaiset rukoushetket.
Halsuan seurakunta järjestää toimintaa vauvoille, taaperoille, kouluikäisille ja heidän vanhemmilleen. Lapsille on erilaisia kerhoja ja leirejä, ja he ovat tervetulleita jumalanpalveluksiin. "Varkkis" on 4.–6.-luokkalaisille tarkoitettu ilta, ja Donkkis Big Night puolestaan on noin kuukausittain järjestettävä alakoululaisille tarkoitettu toiminnallinen ilta. Seurakunta tekee yhteistyötä päiväkodin, perhepäivähoitajien ja koulun kanssa. Rippikoulun aloittaessaan lapset siirtyvät nuorten toiminnan piiriin.
Nuorille on nuorteniltoja, leirejä, retkiä ja tapahtumia. Retkiä järjestetään syksyisin RuskaGospeliin ja Maata näkyvissä -festareille. Isostoiminta ja rippikoulu ovat tärkeä osa nuorisotyötä.
Aikuisille on toimintapiirejä, jotka kokoontuvat esimerkiksi lähetystyön, diakonian ja raamattupiirien merkeissä. Halsualla järjestetään joka vuosi kylittäin perinteiset kinkerit, eli noin yhdeksät kinkerit talven ja kevään aikana. Rippikoululaiset osallistuvat oman kylänsä kinkereille, ja seurakunnan osallistuminen Yhteisvastuukeräykseen käynnistyy kylittäin kinkereiltä. Diakoniatyössä kokoontuu miestenpiiri ja seurakunta järjestää avoimia kahvitilaisuuksia eläkeläisille. Sururyhmä kokoontuu tarvittaessa. Kehitysvammaisille on erityisiä hartaushetkiä, selkorippikoululeirejä ja joululaulutoimintaa. Päihde- ja kriminaalityötä tehdään yhteistyössä muiden Kokkolan alueen seurakuntien kanssa. Siinä tavoitteena on kohdata, tukea, auttaa ja ohjata kodittomia, päihteiden kierteisiin joutuneita ja heidän läheisiään sekä vankilasta vapautuvia ja heidän läheisiään. Maahanmuuttajatyö tukee maahanmuuttajien sopeutumista suomalaiseen yhteiskuntaan.
Musiikkitoiminta.
Halsuan seurakunnassa musiikkitoiminta suuntautuu messuun, ja seurakunnassa järjestetään myös virsilauluiltoja ja yhteislaulutilaisuuksia. Seurakunta tekee yhteistyötä seudun musiikkiryhmien kanssa, ja heitä kutsutaan mukaan jumalanpalveluksiin. Seurakunnassa toimii useita kuoroja: "Kirkkokuoro", "Manna"-naistenlauluryhmä sekä miesten lauluryhmä "Halla".
Lähetys- ja avustustyö.
Halsuan seurakunnan lähetystyötä edistää lähetyspiiri. Kerran vuodessa pyritään järjestämään lähetyslounas, jonka tuotto ohjataan lähetystyöhön. Seurakunnalla on Lähi-Idässä Suomen Evankelisluterilaisen Kansanlähetyksen nimikkolähetti, joka tekee seurakuntatyötä lasten ja nuorten parissa, erityisesti Raamatun opetuksen ja musiikin välityksellä. SLEY:n nimikkölähettipariskunta vastaa Japanissa Tokiossa olevan Suomi-kirkon toiminnasta. Vitelen kappeliseurakunta Aunuksessa Venäjällä on Halsuan seurakunnan nimikkolähettikohde.
Historia.
Halsuasta tuli vuonna 1826 Kokkolan maaseurakunnan rukoushuonekunta. Se sai oman papin, kun Kokkolan emäseurakunnan papiston apulainen sijoitettiin sinne vuonna 1838. Siitä tuli vuonna 1856 Kokkolan kappeliseurakunta, ja se yhdistettiin vuonna 1860 uuteen Vetelin seurakuntaan sen kappeliseurakuntana. Lestijärven Kanalan kylä liitettiin vuonna 1865 Halsuaan. Itsenäinen seurakunta Halsuasta tuli vuonna 1906 senaatin päätöksellä. Halsuan seurakunta kuuluu vuoden 2020 alusta lukien Kokkolan seurakuntayhtymään.
Kirkko ja toimitilat.
Halsuan seurakunnalla on käytössään Halsuan kirkko ja seuraavat toimitilat:
Herätysliikkeet.
Halsuan seurakunta kuuluu muun Keski-Pohjanmaan tavoin herätysliikkeiden maantieteelliseen kohtaamisalueeseen. Halsualla vaikuttavat sekä evankelinen herätysliike sekä vanhoillislestadiolaisuus.
Papisto.
Seuraavat henkilöt ovat toimineet Halsuan kappeliseurakunnan kappalaisina ja Halsuan seurakunnan kirkkoherroina: